आहा... प्याले बज रहे हैं 
गणेश कुमार महावर जी जलतरंग बजा रहे हैं। 
निश्चित संख्या में जल से भरे कुछ पात्र एक तय फाॅर्मेशन में जमाकर रखे जाते हैं और दो डंडियों से ये कोई भी धुन सुना देते हैं। अब तक मैं यही समझता था कि जलतरंग भी कोई फैक्ट्री निर्मित वाद्य यंत्र होता होगा। कुछ वाद्य यंत्र फैक्ट्री में नहीं बनते। कलाकार लोग खुद तैयार करते हैं लेकिन यह वाला वाद्य यंत्र बिल्कुल ही अनूठा लगा। हो सकता है आप लोग जल तरंग के बारे में ज्यादा जानते हों, पहले से जानते हों, लेकिन पहली बार जल तरंग देखकर मेरे मन में जो भाव आए, वही लिख रहा हूं। हर नई चीज को पहली बार देखकर इंसान इसी तरह चौंकता है। चौंकना भी चाहिए। आमतौर पर हम ज्यादातर चीजों को बचपन में ही देख लेते हैं और तभी चौंकते भी हैं लेकिन मैं इस उम्र में भी चौंक ही रहा हूं। अनुभव लिखने के लिए जगह भी है, इसलिए लिखकर बता भी रहा हूं। शायद ईश्वर ने और भी बहुत सारी चीज़ें गढ़ी होंगी, जिन्हें देखकर चौंकना बाकी है। अगर आप किसी नई चीज को देखकर चौंकते नहीं है तो हो सकता है आप अपनी जिंदगी जी चुके हैं।
 खैर...! गणेश जी होटल आईटीसी राजपूताना में जलतरंग बजाते हैं। दूरदराज के शहरों से होटल में आने वाले कला के पारखी लोग इन्हें अपने यहां होने वाली पार्टियों में भी जलतरंग बजाने के लिए आमंत्रित करते हैं। 
#Jaipur